
AUTOPORTRET 


Lucian Blaga e mut ca o lebădă. 
În patria sa 

zăpada făpturii ține loc de cuvânt. 
Sufletul lui e în căutare 

în muta, seculara căutare 

de totdeauna, 

şi până la cele din urmă hotare. 


EI caută apa din care bea curcubeul. 
El caută apa, 


din care curcubeul 
îşi bea frumuseţea şi nefiinţa. 


Lucian Blaga 


POETUL 
Intru pomenirea lui Rainer Maria Rilke 


Prietenă, să nu mai rostim zadarnicul sunet 
cu care-l chemau muritorii! 

Astăzi, vorbind pentru toți 

el nu are chip şi nu are nume - poetul! 
Viaţa lui mult ne-a mirat, 

ca un cântec cu tulbure tâlc, 

ca un straniu eres. 


În anii de demult 

poetul, cuvântul strivindu-şi, a îndurat 

năpastele toate cu bărbăţie 

şi cele mai mari, cele mai crunte dureri, şi le-a stins 
în muntele singurătăţii, ce şi-a ales. 

Când la un semn 

s-au surpat albăstrimile cerului, 

şi minutarele vremii treceau 

ca tăişuri prin toată făptura, 

în anii aceia, poetul voi să uite de semeni şi vatră. 


În anii cumplitelor pâcle 

când pământeni cu sfânta lor omenie şi carne 
s-au destrămat fără număr, 

ŞI viaţa - atâta s-a stins 

de-ar fi fost, vai, tocmai de-ajuns 

ca duhul să prindă trup pe pământ. 

Poetul, cu numele şters şi pierdut, s-a retras 
sub pavăza muntelui, 

făcându-se prieten înaltelor piscuri de piatră. 


Şi neajuns, neclintit, a rămas în jurul destinului 
flancat de albe şi negre solstiții 

mare şi singur. 

Nu l-a ucis amarnica grijă din vale, nici gândul 
că Dumnezeu răpitu-şi-a singur putinţa-ntrupării. 
Nu l-au răzbit nici tunetul din depărtări, 

nici tenebrele. 

Şi nu l-a schimbat în cenuşă 

fulgerul care i-a fost pentr-o clipă 

oaspete-n prag. 

Mereu îşi da sieşi cuvântul 

şi pasul său era legământ. 


Îngăduie Prietenă, să-ţi amintesc că Poetul 
muri numai mult mai târziu. 

Mult mai târziu, ucis 

de-un ghimpe muiat în azur 

ca de-un spine cu foc de albină. 


Muri poetul ucis sub soare de-un trandafir, 

de-un ghimpe muiat 

în simplu albastru, în simpla lumină. 

De-atunci, în frunzare-aplecate 

privighetoarele toate-amuţiră 

uimite de cele-ntâmplate. 

Privighetorile ceasului, din rarele noastre grădini, 
amuţiră-n lumina ce-apare-n zadar 

şi fără de semne, de-atunci. 


Şi nu ştiu nimic pe pământ 
ce-ar putea să le-ndemne 
să cânte iar. 


Lucian Blaga 


CÂNTECUL OBÂRŞIEI 


La obârşie, la izvor 

nici o apă nu se-ntoarce, 

decât sub chip de nor. 

La obârşie, la izvor 

nici un drum nu se întoarce 
decat în chip de dor. 

O, drum şi ape, nor şi dor, 

ce voi fi, când m-oi întoarce 

la obârşie, la izvor? 

Fi-voi dor atuncia? Fi-voi nor? 


Lucian Blaga 


PĂMÂNTUL 


Pe spate ne-am întins în iarbă: tu şi eu. 
Văzduhul topit ca ceara-n arşiţa de soare 
curgea de-a lungul peste mirişti ca un râu. 
Tăcere-apăsătoare stăpânea pământul 

şi-o întrebare mi-a căzut în suflet până-n fund. 


N-avea să-mi spună 

nimic pământul? Tot pământu-acesta 
neândurător de larg şi-ucigător de mut, 
nimic? 


Ca să-l aud mai bine mi-am lipit 
de glii urechea - îndoielnic şi supus - 


şi pe sub glii ţi-am auzit 
a inimei bătaie zgomotoasă. 


Pământul răspundea. 


Lucian Blaga 


GORUNUL 


În limpezi depărtări aud din pieptul unui turn 

cum bate ca o inimă un clopot 

şi-n zvonuri dulci 

îmi pare 

că stropi de linişte îmi curg prin vine, nu de sânge. 


Gorunul din margine de codru, 

de ce mă-nvinge, 

cu aripi moi atâta pace, 

când zac în umbra ta 

şi mă dezmierzi cu frunza-ţi jucăuşă? 


O, cine ştie? - Poate că 

din trunchiul tău îmi vor ciopli 

nu peste mult sicriul, 

şi liniştea 

ce voi gusta-o între scândurile lui, 

o simt pe semne de acum: 

o simt cum frunza ta mi-o picură în suflet - 
şi mut 

ascult cum creşte-n trupul tău sicriul, 
sicriul meu, 

cu fiecare clipă care trece, 

gorunule din margine de codru. 


Lucian Blaga 


MUGURII 


Un vant de seară 

aprins săruta cerul de Apus 

şi-i scoate ruji de sânge pe obraji. 
Trântit în iarba rup cu dinţii 
gândind aiurea - mugurii 

unui vlăstar primăvăratic. 


Îmi zic: "Din muguri 

amari înfloresc potire grele de nectar" 
şi cald din temelii tresar 

de-amarul tinerelor mele patimi. 


Lucian Blaga 


NOI ŞI PĂMÂNTUL 


Atâtea stele cad în noaptea asta. 

Demonul nopţii ţine parcă-n mâini pământul 
şi suflă peste el scântei ca peste-o iască 
năpraznic să-l aprindă. 

În noaptea asta-n care cad 

atâtea stele, tânărul tău trup 

de vrăjitoare-mi arde-n braţe 

ca-n flăcările unui rug. 

Nebun, 

ca nişte limbi de foc eu braţele-mi întind, 
ca să-ţi topesc zăpada umerilor goi, 

şi să-ţi sorb, flămând să-ţi mistui 

puterea, sângele, mândria, primăvara, totul. 
ÎIn zori când ziua va aprinde noaptea, 

când scrumul nopţii o să piară dus 

de-un vânt spre-apus, 

în zori de zi aş vrea să fim şi noi 

cenuşă, 

noi ŞI - pământul. 


Lucian Blaga 


LINIŞTE 


Atâta linişte-i în jur de-mi pare că aud 
cum se izbesc de geamuri razele de lună. 


In piept 
mi s-a trezit un glas străin 
şi-un cântec cântă-n mine-un dor, ce nu-i al meu. 


Se spune că strămoşi, cari au murit fără de vreme, 
cu sânge tânăr încă-n vine, 

cu patimi mari în sange, 

cu soare viu în patimi, 

vin, 

vin să-şi trăiască mai departe 

în noi 

viaţa netrăită. 


Atâta linişte-i în jur de-mi pare că aud 
cum se izbesc în geamuri razele de lună. 


O, cine ştie - suflete-n ce piept iți vei cânta 

şi tu odată peste veacuri 

pe coarde dulci de linişte, 

pe harfa de-ntuneric - dorul sugrumat 

şi frânta bucurie de vieaţă? Cine ştie? Cine ştie? 


Lucian Blaga. 


FRUMOASE MÂNI 


Presimt: 

frumoase mâni, cum îmi cuprindeţi astăzi cu 
căldura voastră capul plin de visuri, 

aşa îmi veţi ţinea odată 

şi urna cu cenuşa mea. 


Visez: 
frumoase mâni, când buze calde-mi vor sufla 


în vânt cenușa, 

ce-o s-o ţineţi în pălmi ca-ntr-un potir, 
veţi fi ca nişte flori, 

din care boarea-mprăştie - polenul. 


Şi plâng: 
veţi fi încă aşa de tinere atunci, frumoase mâni. 


Lucian Blaga. 


LACRIMILE 


Când izgonit din cuibul veşniciei 

întâiul om 

trecea uimit şi-ngândurat prin codri ori pe câmpuri, 
îl chinuiau mustrându-l 

lumina, zarea,norii - şi din orice floare 

îl săgeta c-o amintire paradisul - 

şi omul cel dintâi, pribeagul, nu ştia să plângă. 
Odată istovit de-albastrul prea senin 

al primăverii, 

cu suflet de copil întâiul om 

căzu cu faţa-n pulberea pământului: 

"Stăpân, ia-mi vederea, 

ori dacă-ţi stă-n putinţă împăienjeneşte-mi ochii 
cu-n giulgiu, 

să nu mai văd 

nici flori, nici cer, nici zâmbetele Evei şi nici norii, 
căci vezi - lumina lor mă doare." 


Şi-atuncia Milostivul într-o clipă de-ndurare 
îi dete lacrimile. 


Lucian Blaga 


MI-AŞTEPT AMURGUL 


În bolta înstelată-mi scald privirea - 
şi ştiu că şi eu port 

în suflet stele multe, multe 

şi căi lactee, 

minunile-ntunericului. 

Dar nu le văd, 

am prea mult soare-n mine 
de-aceea nu le văd. 

Aştept să îmi apună ziua 

şi zarea mea pleoapa să-şi închidă, 
mi-aştept amurgul, noaptea şi durerea, 
să mi se-ntunece tot cerul 

şi să răsară-n mine stelele, 

stelele mele, 

pe care încă niciodată 

nu le-am văzut. 


Lucian Blaga 


FIORUL 


E moartea-atunci la căpătâiul meu ? 

În miez de noapte, 

când luna-şi varsă peste mine aiurita ei privire, 
când zbor de lilieci 

pe fruntea-i de-ntuneric îmi sărută geamul, 
simt câteodată un fior 

din creştet străbătându-mi trupul, 

întocmai ca şi cum mâni reci 

mi s-ar juca în păr cu degete de gheaţă. 


E moarte-atunci la căpătâiul meu? 
Şi în lumina lunii 


îmi număra ea oare firele cărunte? 


Lucian Blaga 


LUMINA RAIULUI 


Spre soare râd! 

Eu nu-mi am inima în cap, 

nici creieri n-am în inimă. 

Sunt beat de lume şi-s păgân! 

Dar oare ar rodi-n ogorul meu 
atâta râs făr-de căldura răului? 
Şi-ar înflori pe buza ta atâta vrajă, 
de n-ai fi frământată, 

Sfânto, 

de voluptatea-ascunsă a păcatului? 
Ca un eretic stau pe gânduri şi mă-ntreb: 
De unde-şi are raiul - 

lumina? - Ştiu: Îl luminează iadul 
cu flăcările lui! 


Lucian Blaga 


TREI FETE 


Copilul râde: 

"Înţelepciunea şi iubirea mea e jocul!" 
Tânărul cântă: 

"Jocul şi înţelepciunea mea-i iubirea!" 
Bătrânul tace: 

"Iubirea şi jocul meu e-nţelepciunea!" 


Lucian Blaga 

CRESC AMINTIRILE 


Într-un amurg, sunt ani de-atunci, mi-am zgâriat 
stăruitor 

în scoarţa unui arbore - numele - 

cu slove mici, stângace şi subțiri. 

Azi am văzut din întâmplare 

cum slovele-au crescut din cale-afară - uriaşe. 
Aşa îţi tai şi tu copilo numele 

în inima-mi supusă 

mărunt, mărunt, ca un ştrengar. 

Şi după ani 

şi ani de zile-l vei găsi 

cu slove-adânci şi uriaşe. 


Lucian Blaga 


VISĂTORUL 


Spânzurat de aer printre ramuri 
se frământa în mătasa-i 

un păianjen. 

Raza lunii 

l-a trezit din somn. 

Ce se zbate? A visat că 

raza lunii-i fir de-al lui şi 
cearc-acuma să se urce 
până-n ceruri, sus, pe-o rază. 
Se tot zbate,îndrăzneţul 

ŞI s-azvârle. 

Şi mi-e teamă 

c-o să cadă - visătorul. 


Lucian Blaga 

IZVORUL NOPŢII 


Frumoaso, 

ți-s ochii-aşa de negri încât seara 
când stau cu culcat cu capu-n poala ta 
îmi pare, 

că ochii tăi, adânci, sunt izvorul 

din care tainic curge noaptea peste văi 
şi peste munţi şi peste şesuri, 
acoperind pământul 

c-o mare de-ntuneric. 

Aşa-s de negri ochii tăi 

lumina mea. 


Lucian Blaga 


GHIMPII 


Eram copil. Mi-aduc aminte, culegeam 
odată trandafiri sălbatici. 

Aveau atâția ghimpi, 

dar n-am voit să-i rup. 

Credeam că-s - muguri - 

şi-au să înflorească. 


Te-am întâlnit apoi pe tine. O, câți ghimpi, 
câți ghimpi aveai, 

dar n-am voit să te despoi - 

credeam c-o să-nfloreascăş 


Azi toate astea-mi trec 
pe dinainte şi zâmbesc. Zâmbesc 
şi hoinăresc prin văi 


zburdalnic în bătaia vântului. Eram copil. 


Lucian Blaga 

STALACTITA 


Tăcerea mi-este duhul - 
şi-ncremenit cum stau şi paşnic 
ca un ascet de piatră, 

îmi pare 

că sunt o stalactită într-o grotă uriaşă, 
în care cerul este bolta. 

Lin, 

lin, 

lin - picuri de lumină 

şi stropi de pace - cad necontenit 
din cer 

şi împietresc - în mine. 


Lucian Blaga 


SUS 


Pe-un pisc. 

Sus. Numai noi doi. 

Aşa: când sunt cu tine 

mă simt nespus de-aproape 
de cer. 

Aşa de-aproape, 

de-mi pare că de ţi-aş striga 
în zare - numele - 

1-aş auzi ecoul 

răsfrânt de bolta cerului. 
Numai noi doi. 

Sus. 


Lucian Blaga 


13 


NOAPTE 


Pe lună, când ne scapără-n argintul nopţii 
pocale de vin ca nişte ochi de fiară, 

cu un surâs ameţitor tu-mi răscoleşti 

tot furnicarul de porniri, 

cari nu-şi mai afl-apoi odihna. 

Sub ocrotirea limpede a zării 

biruitoare mă priveşti 

şi-n ochii mei te oglindeşti 

strălucitoare, mândră şi păgână. 

Iar eu încet, nespus de-ncet 

pleoapele-mi închid, 

îmbrăţisând cu ele tainic 

icoana ta din ochii mei, 

surâsul tău, iubirea şi lumina ta - 

pe lună, când ne scapără-n argintul nopţii 
pocale de vin ca nişte ochi de fiară. 


Lucian Blaga 


DORUL 


Setos iţi beu mireasma şi-ţi cuprind obrajii 

cu palmele-amândoua cum cuprinzi 

în suflet o minune. 

Ne arde-apropierea, ochi în ochi, cum stăm. 

Şi totuşi tu-mi şopteşti: "Mi-aşa de dor de tine!" 
Aşa de tainic tu mi-o spui şi dornic, parc-aş fi 
pribeag pe-un alt pământ. 


Femeie, 

ce mare porţi în inima şi cine eşti? 
Mai cântă-mi înc-odată dorul tău, 

să te ascult 

şi clipele să-mi pară nişte muguri plini, 
din care înfloresc aievea - veşnicii. 


Lucian Blaga 

VEI PLÂNGE MULT ORI VEI ZÂMBI ? 


Eu 

nu mă căiesc, 

c-am adunat în suflet şi noroi - 

dar mă gândesc la tine. 

Cu ghiare de lumină 

o dimineaţă-şi va ucide-odată visul, 

că sufletul mi-aşa curat, 

cum gândul tău îl vrea, 

cum inima iubirii tale-l crede. 

Vei plânge mult atunci ori vei ierta ? 
Vei plânge mult ori vei zâmbi 

de razele acelei dimineţi, 

în care eu ţi-oi zice fără umbră de căinţă: 
"Nu ştii, 

că numa-n lacuri cu noroi în fund cresc nuferi?" 


Lucian Blaga 


STELELOR 


C-o mare de îndemnuri şi de oarbe năzuinţi 
în mine 

mă-nchin luminii voastre stelelor, 

şi flăcări de ardoare 

îmi ard în ochi, ca-n nişte candele de jertfă. 
Fiori ce vin din ţara voastră, îmi sărută 

cu buze reci de gheaţă trupul 

şi-nmărmurit vă-ntreb: 

spre care lumi vă duceţi şi spre ce abisuri? 
Pribeag cum sunt, 

mă simt azi cel mai singuratic suflet 

şi străbătut de-avânt alerg, dar nu ştiu - unde. 
Un singur gând mi-e rază şi putere: 

o stelelor nici voi n-aveţi 

în drumul vostru nici o ţintă, 

dar poate tocmai de aceea cuceriţi nemărginirea! 


Lucian Blaga 


15 


PAN 


Acoperit de frunze veştede pe-o stâncă zace Pan. 
E orb şi e bătrân. 

Pleoapele-i sunt cremene, 

zadarnic cearc-a mai clipi 

căci ochii-1 s-au închis - ca melcii - peste iarnă. 


Stropi calzi de rouă-i cad pe buze: 
unu, 

doi, 

trei. 

Natura îşi adapă zeul. 


Ah, Pan! 

ÎI văd, cum îşi întinde mâna, prinde-un ram 
şi-i pipăie 

cu mângâieri uşoare mugurii. 


Un miel s-apropie printre tufişuri. 

Orbul îl aude şi zâmbeşte, 

căci n-are Pan mai mare bucurie, 

decât de-a prinde-n palme-ncetişor căpşorul mieilor 
şi de-a le căuta corniţele sub năstureii moi de lână. 


Tăcere. 


În juru-i peşterile cască somnoroase 
şi 1 se mută-acum şi lui căscatul. 
Se-ntinde şi îşi zice: 
"Picurii de rouă-s mari şi calzi, 
corniţele mijesc, 
iar mugurii sunt plini. 

Să fie primăvara?" 


Lucian Blaga 

INFRIGURARE 


Livada s-a încins în somn. Din genele-i de stufuri 
strâng lacrimi de văpaie: 
licurici. 


Pe-o coastă-n vreji de nouri 
creşte luna. 


Mâni tomnatice întinde noaptea mea spre tine 
şi din spuma de lumin-a licuricilor verzui 
ți-adun în inimă surâsul. 

Gura ta e strugure-ngheţat. 


Numai marginea subţire-a lunii 
ar mai fi aşa de rece 

- de-aş putea să i-o sărut - 

ca buza ta. 


Îmi eşti aproape. 
Prin noapte simt o pâlpâire de pleoape. 


Lucian Blaga 


AMURG DE TOAMNĂ 


Din vârf de munţi amurgul suflă 
cu buze roşii 

în spuza unor nori 

şi-atâta 

Jăraticul ascuns 

sub valul lor subțire de cenuşă. 


O rază 

ce vine goană din apus 

şi-adună aripile şi se lasă tremurând 
pe-o frunză: 

dar prea e grea povara - 

şi frunza cade. 


O, sufletul! 

Să mi-l ascund mai bine-n piept 

şi mai adânc, 

să nu-l ajungă nici o rază de lumină: 
s-ar prăbuşi. 


E toamnă. 


Lucian Blaga 


VENIȚI DUPĂ MINE TOVARĂŞI ! 
Prietenilor mei 


Veniţi lângă mine, tovarăşi! E toamnă, 
se coace 

pelinul în boabe de struguri 

şi-n guşe de viperi veninul. 


C-un chiot vreau astăzi să-nchin 

în cinstea sălbăticiei mele minuni, care pleacă 
lăsându-mă singur, 

cu plânsul, 

CU VOI, 

şi cu toamna. 


Veniţi mai aproape! - şi cel care are 

urechi de-auzit să audă: 

durerile nu sunt adânci decât atunci când râd. 
Să râdă deci astăzi în mine 

amarul 

şi-n hohote mari să-şi arunce pocalul în nori! 


Veniţi lângă mine, tovarăşi, să bem! 


Ha, ha! Ce licăreşte-aşa straniu pe cer? 
E cornul de lună? 

Nu, nu! E un ciob dintr-o cupă de aur, 
cu braţul de fier. 


Sunt beat şi aş vrea să dăram tot ce-i vis, 
ce e templu şi-altar! 


Veniţi lângă mine, tovarăşi! Că mâine-o să mor, 

dar vă las moştenire, 

superbul meu craniu, din care să beţi 

pelin 

când vi-e dor de vieață, 

şi-otravă 

când vreţi să-mi urmaţi! - Veniţi după mine, tovarăşi. 


Lucian Blaga 


VARA 


La orizont - departe - fulgere fără de glas 
Zvâcnesc din când în când 

ca nişte lungi picioare de păianjen - smulse 
din trupul care le purta. 


Dogoare. 


Pământu-ntreg e numai lan de grâu 
şi cântec de lăcuste. 


În soare spicele îşi ţin la sân grăunțele 
ca nişte prunci ce sug. 

Iar timpul îşi întinde leneş clipele 

şi aţipeste între flori de mac. 

La ureche-i ţâraie un greier. 


Lucian Blaga 

GÂNDURILE UNUI MORT 


De mâna-aş prinde timpul ca să-i pipăi 

pulsul rar de clipe. 

Ce-o fi acum pe pământ? 

Mai curg aceleaşi stele peste fruntea lui în stoluri 
şi din stupii mei 

mai zboară roiuri de albine spre păduri? 


Tu inimă eşti liniştită-acum! 

Mult a trecut 

de când îmi resfrângeai în pieptul scund 
un soare nou în fiecare dimineaţă 

şi-o suferinţă veche-n orişice amurg? 
Oz? 

sau poate veacuri? 


Un stânjen doar deasupra mea-i lumină. 

Flori cu sâni de lapte îmi apasă lutul. 

Să pot 

eu mi-aş întinde mâna şi le-aş strânge-ntr-un mănunchi 
să le cobor la mine, 

dar 

pământul poate nu mai are flori. 


Gândul meu şi veşnicia seamănă 
ca nişte gemeni. 
Ce lume se va zbate azi în valurile zilei? 


Ades un zgomot surd mă face să tresar. 

Să fie paşii sprinteni ai iubirii mele, 

sau e moartă şi ea 

de sute şi de mii de ani? 

Să fie paşii mici şi guralivi ai ei 

sau poate pe pământ e toamnă 

şi niste fructe coapte-mi cad mustoase, grele, 

pe mormânt, 

desprinse dintr-un pom, care-a crescut din mine ? 


Lucian Blaga 

ÎN LAN 


De prea mult aur crapă boabele de grâu. 
Ici-colo roşii stropi de mac 

şi-n lan 

o fată 

cu gene lungi ca spicele de orz. 

Ea strânge cu privirea snopii de senin ai cerului 
şi cântă. 

Eu zac în umbra unor maci, 

fără dorinţi, fără mustrări, fără căinți 

şi fără-ndemnuri, numai trup 

şi numai lut. 

Ea cântă 

şi eu ascult. 

Pe buzele ei calde mi se naşte sufletul. 


Lucian Blaga 


LA MÂNĂSTIRE 


De trei zile luna creşte ca un fagure 
de miere într-un stup. 


La mânăstire vine-o babă. Zice: 
"Stareţ purtator de bolți cereşti, 
să faci o rugăciune 

de ieşirea sufletului din trup." 
"Pentru cine?" 

"Pentru mine." 

Luna - s-a coborât pe-o biblie 
şi de pe file 


priveşte înapoi la chipul ei spre cer. 


Cu miros de ger în lună vine un bătrân. 
Ii sunt obrajii zdrențuiți 

Intocmai ca un prapur vechi: 
"Părinte bun, îi-aduc o pâine şi un strop 
de vin, ca să se roage la altar blândeţea ta." 


"Pentru cine?" 
"Pentru turma de oiţe." 


Într-un târziu o fată. Stele care cad 

sau poate-un vânt de toamnă-ar şti să spună 
c-a fost frumoasă fata mai demult. 

Zice: 

"Să ţii o liturghie, stareţ sfânt." 


"Pentru cine?" 
"Pentru - gândul meu." 
Luna s-a-ngrădit c-un curcubeu. 


Lucian Blaga 


DAȚI-MI UN TRUP VOI MUNȚILOR 


Numai pe tine te am trecătorul meu trup 

şi totuşi 

flori albe şi rosii, eu nu-ţi pun pe frunte şi-n plete, 
căci lutul tău slab 

mi-e prea strâmt pentru straşnicul suflet 

ce-l port. 


Daţi-mi un trup 

voi munţilor, 

marilor, 

daţi-mi alt trup să-mi descarc nebunia 
în plin! 

Pământule larg fii trunchiul meu, 

fii pieptul acestei năpraznice inimi, 

prefă-te-n lăcaşul furtunilor, cari mă strivesc, 
fii amfora eului meu îndărătnic! 


Prin cosmos 

auzi-s-ar atuncia măreţii mei paşi 
şi-ar apare năvalnic şi liber 

cum sunt, 

pământule sfânt. 


Când aş iubi, 

mi-aş întinde spre cer toate marile 

ca nişte vânjoase, sălbatice braţe fierbinţi, 
spre cer 

să-l cuprind, 

mijlocul să-i frâng 

să-i sărut sclipitoarele stele. 


Când aş urî, 

aş zdrobi sub picioarele mele de stâncă 
bieţi sori 

călători 

şi poate-aş zâmbi. 


Dar numai pe tine te am trecătorul meu trup. 


Lucian Blaga 


STRIGĂT ÎN PUSTIE 


Cu chiotele-ţi de lumină 

şi cu-adâncul ochilor de mare, 
cu urmele în lut, ce ți le lasă 
nenumăratele fecioare 
cutremurate-n clipa asta 
de-un dor 

pe minunatul tău pământ, 

te chiem: 

vino, Lume, 


vin. 

Adie-mi în ureche gânguritul de izvoare 
la cari în miez de noapte 

nevăzuţi de nimeni strugurii 

desprinşi din vite ţi s-adună 

să-şi umplă boabele de must, 

şi-apoi - cu darnicia ta de moarte 

vino, 

Lume, 

vin'. 

Şi răscoleşte-mi 
fruntea-nfierbântată 

ca nisipul dogorât 

pe care calcă-ncet, încet 
prin pustie un profet. 


Lucian Blaga 


VERSURI SCRISE PE FRUNZE USCATE DE VIE 
II - Psalmistul 


Când treci fără sandale pe sub tei, 
porumbii adormiți pe streşini ciuruite 

se trezesc, crezând 

ca paşii tăi, mărunți, sunt semințe azvârlite 
de-o mână bună pentru ei. 


Lucian Blaga 


MOARTEA LUI PAN 

Į - Pan către nimfă 

Cu strai de broască-n păr răsai din papură, 
o undă 


vrea să te cuprindă şi nisipuri prind să fiarbă. 
Ca dintr-o nevăzută amforă rotundă 

îți verşi mlădie trupul gol în iarbă. 


Şi vâna de la tâmple îmi zvâcneşte 

cu guşa unei leneşe şopârle 

ce se prăjeşte-n soare, 

mişcarea ta mi-adie murmur de izvoare. 


Ca pâinea caldă eu te-aş frânge, 
mişcarea ta mi-azvarle clipe dulci în sange. 


Nisipuri prind să fiarbă. 


Vară, 
soare, 
iarbă! 


II - Zeul aşteaptă 


Prin mirişte se joacă 
şoareci şi viței, 
iar viţele de vie 
țin în palme 
brotăcei. 

C-o păpădie 
între buze 

o aştept 

să vie. 

Nu vreau decât 
să-mi port curate 
degetele răsfirate 
prin părul ei, 
prin părul ei 
şi-apoi prin nori 
s-adun din ei 

ca dintr-un caer 
fulgerele-aşa cum toamna 
strânge din aer 
funigei. 

III - Umbra 

Pan rupe faguri 

în umbra unor nuci. 

E trist: 

se înmultesc prin codri mânăstirile, 
şi-l supără sclipirea unei cruci. 


Zboară-n jurul lui lăstunii, 

şi foile de ulm 

răstălmăcesc o toacă. 

Subt clopot de vecerne Pan e trist. 
Pe-o cărăruie trece umbra 

de culoarea lunii 

a lui Crist. 


IV - Pan cântă 


Sunt singur şi sunt plin de scai. 
Am stăpânit cândva un cer de stele 
şi lumilor 

eu le cântam la nai. 


Nimicul îşi încoardă struna. 
Azi nu străbate-n grota mea 
nici un străin, 

doar salamandrele pestriţe vin 
şi câteodată: 


Luna. 


V - Păianjenul 


Gonit de crucile sădite pe cărari 

Pan 

s-ascunse într-o peşteră. 

Razele fără de-astâmpar se-mbulzeau 

ŞI se-mpingeau cu coatele s-ajungă pân'la el. 

Tovarăşi nu avea, 

doar un păianjen singurel. 

Iscoditor micuțul îşi ţesuse mreaja de mătase 

în urechea lui 

şi Pan din fire bun 

prindea ţânţarii celui din urmă prieten ce-i rămase. 


Treceau în goană toamne cu căderi de stele. 


Odata zeul îşi cioplea 
un fluier din nuia de soc. 
Piticul dobitoc 

1 se plimba pe mână. 


Şi'n scăpărări de putregai 
Pan descoperi mirat 
că prietenul avea pe spate-o cruce. 


Bătrânul zeu încremeni fără de grai 

în noaptea cu căderi de stele, 

şi tresări îndurerat, 

păianjenul s-a-ncreştinat. 

A treia zi şi-a-nchis coşciugul ochilor de foc. 
Era acoperit cu promoroacă 

şi-amurgul cobora din sunetul de toacă. 


Neisprăvit rămase fluierul de soc. 


Lucian Blaga 

CĂTRE CITITORI 


Aici e casa mea. Dincolo soarele şi grădina cu stupi. 
Voi treceţi pe drum, vă uitaţi printre gratii de poartă 
şi aşteptaţi să vorbesc. - De unde să-ncep? 
Credeţi-mă, credeţi-mă, 

despre ori şi ce poţi să vorbeşti cât vrei: 

despre soartă şi despre şarpele binelui, 

despre arhanghelii cari ară cu plugul 

grădinile omului, 

despre cerul spre care creştem, 

despre ură şi cădere, tristeţe şi răstigniri 

şi înainte de toate despre marea trecere. 

Dar cuvintele sunt lacrimile celor ce ar fi voit 

aşa de mult să plângă şi n-au putut. 

Amare foarte sunt toate cuvintele, 

de-aceea - lăsaţi-mă 

să umblu mut printre voi, 

să vă ies în cale cu ochii închişi. 


Lucian Blaga 

PSALM 


O durere totdeauna mi-a fost singurătatea ta ascunsă 
Dumnezeule, dar ce era sa fac? 

Când eram copil mă jucam cu tine 

şi-n închipuire te desfăceam cum desfaci o jucărie. 
Apoi sălbăticia mi-a crescut, 

cântările mi-au pierit, 

şi fără să-mi fi fost vreodată aproape 

te-am pierdut pentru totdeauna 

în ţărână, în foc, în vazduh şi pe ape. 


Între răsăritul de soare şi-apusul de soare 
sunt numai tină şi rană. 

În cer te-ai închis ca-ntr-un coşciug. 

O, de n-ai fi mai înrudit cu moartea 
decât cu vieaţa, 

mi-ai vorbi. De-acolo de unde eşti, 

din pământ ori din poveste mi-ai vorbi. 


În spinii de-aici arată-te Doamne, 

să ştiu ce-aştepţi de la mine. 

Să prind din văzduh sulița veninoasă 

din adânc azvârlită de altul să te rănească sub aripi? 
Ori nu doreşti nimic? 

Eşti mută, neclintită identitate 

(rotunjit în sine a este a) 

nu ceri nimic. Nici măcar rugăciunea mea. 


lată stelele întră în lume 

deodată cu întrebătoarele mele tristeţi. 

lată o noapte fără ferestre-n afară. 
Dumnezeule, de-acum ce mă fac? 

În mijlocul tău mă dezbrac. Mă dezbrac de trup 
ca de-o haină pe care-o laşi în drum. 


Lucian Blaga 

ÎN MAREA TRECERE 


Soarele-n zenit ţine cântarul zilei. 

Cerul se dăruieşte apelor de jos. 

Cu ochi cuminţi, dobitoace în trecere 

îşi privesc fără de spaimă umbra în albii. 
Frunzare se boltesc adânci 

peste o-ntreagă poveste. 


Nimic nu vrea să fie altfel decât este. 
Numai sângele meu strigă din păduri 
dupa îndepărtata-i copilărie, 

ca un cerb bătrân 

după ciuta lui pierdută în moarte. 


Poate a pierit sub stânci. 
Poate s-a cufundat în pământ. 
În zadar i-aştept veştile, 
numai peşteri răsună, 

pâraie se certin adânc. 


Sânge fără răspuns, 
o, de-ar fi linişte, cât de bine s-ar auzi 
ciuta călcând prin moarte. 


Tot mai departe şovăi pe drum, - 

şi ca un ucigaş ce-astupă cu năframa 
o gură învinsă, 

închid cu pumnul toate izvoarele, 
pentru totdeauna să tacă, 

să tacă. 


Lucian Blaga. 

CĂLUGĂRUL BĂTRÂN ÎMI ŞOPTEŞTE DIN PRAG 


Tinere, care mergi prin iarba schitului meu, 
mai este mult pân-apune soarele? 


Vreau să-mi dau sufletul 

deodată cu şerpii striviţi în zori 

de ciomegele ciobanilor. 

Nu m-am zvârcolit şi eu în pulbere ca ei? 
Nu m-am sfredelit şi eu în soare ca ei? 
Vieaţa mea a fost tot ce vrei, 

Câteodată fiară, 

câteodată floare, 

câteodată clopot - ce se ceartă cu cerul. 


Azi tac aici, şi golul mormântului 

îmi sună în urechi ca o talangă de lut. 
Aştept în prag răcoarea sfârşitului. 

Mai este mult? Vino tinere, 

ia ţărână un pumn 

şi mi-o presară pe cap în loc de apă şi vin. 
Botează-mă cu pământ. 


Umbra lumii îmi trece peste inimă. 


Lucian Blaga 

HERACLIT LÂNGĂ LAC 


Lângă ape verzi s-adună cărările. 

Sunt linişti pe-aici, grele şi părăsite de om. 
Taci câne, care-ncerci vântul cu nările, taci. 
Nu alunga amintirile ce vin 

plângând să-şi îngroape feţele-n cenuşa lor. 


Sprijinit de butuci îmi ghicesc soarta 

din palma unei frunze tomnatice. 

Vreme, când vrei să iei drumul cel mai scurt, 
pe unde apuci? 


Paşii mei răsuna în umbră, 

parcă-ar fi nişte roade putrede 

ce cad dintr-un pom nevăzut. 

O, cum a răguşit de bătrânete glasul izvorului! 


Orice ridicare a mânii 
nu e decât o îndoială mai mult. 
Durerile se cer 


spre taina joasă a ţărânii. 


Spini azvârl de pe țărm în lac, 
cu ei în cercuri mă desfac. 


Lucian Blaga 

BUNĂTATE TOAMNA 


Pomi suferind de gălbinare ne ies în drum. 
O minune e câteodată boală. 

Pătrunse de duh 

feţele-şi lungesc ceara, 

dar nimeni nu mai caută vindecarea. 


Toamna surâzi îngăduitor pe toate cărările. 
Toamna toţi oamenii încap laolaltă. 

Iar noi ce altădat' atât de răi 

azi suntem buni, par' că am trece fără viaţă 
prin aurore subpământeşti. 


Porțile pământului s-au deschis. 
Daţi-vă mânile pentru sfârşit: 
îngeri au cântat toată noaptea, 
prin păduri au cântat toată noaptea 
că bunătatea e moarte. 


Lucian Blaga 
SUFLETUL SATULUI 


Copilo, pune-ţi mânile pe genunchii mei. 
Eu cred că veşnicia s-a născut la sat. 
Aici orice gând e mai încet, 

şi inima-ţi zvâcneşte mai rar, 

ca şi cum nu i-ar bate în piept 

ci adânc în pământ undeva. 

Aici se vindecă setea de mântuire 

şi dacă ţi-ai sângerat piciorele 

te aşezi pe un podmol de lut. 

Uite, e seară. 

Sufletul satului fâlfâie pe lângă noi, 

ca un miros sfios de iarbă tăiată, 

ca o cădere de fum din streşini de paie, 
ca un joc de iezi pe morminte înalte. 


Lucian Blaga 

SCRISOARE 


Nu ţi-aş scrie poate nici acum acest rând, 
dar cocoşi au cântat de trei ori în noapte - 
şi-a trebuit să strig: 

Doamne, Doamne, de cine m-am lepădat? 


Sunt mai bătrân decât tine, Mamă, 
ci tot aşa cum mă ştii: 

adus un pic din umeri 

şi aplecat peste întrebările lumii. 


Nu ştiu nici azi pentru ce m-ai trimis în lumină. 
Numai ca să umblu printre lucruri 

şi să le fac dreptate spunându-le 

care-i mai adevărat şi care-i mai frumos? 
Mâna mi se opreşte: e prea puţin. 

De ce m-ai trimis în lumină, Mamă, 

de ce m-ai trimis? 


Trupul meu cade la picioarele tale 
greu ca o pasăre moartă. 


Lucian Blaga 

CUVÂNTUL DIN URMĂ 


Arendașş al stelelor, 
străvechile zodii 

mi le-am pierdut. 

Vieaţa cu sânge şi poveşti 
din mâni mi-a scăpat. 
Cine mă-ndrumă pe apă? 
Cine mă trece prin foc? 
De păsări cine mă apără? 


Drumuri m-au alungat. 
De nicăieri pământul 
nu m-a chemat. 

Sunt blestemat! 


Cu cânele cu săgețile ce mi-au rămas 
mă-ngrop, 

la rădăcinile tale mă-ngrop, 
Dumnezeule, pom blestemat. 


Lucian Blaga 


EPILOG 


Îngenunchez în vânt. Mâne oasele 
au să-mi cadă de pe cruce. 

Înapoi nici un drum nu mă duce. 
Îngenunchez în vânt: 

lângă steaua cea mai tristă. 


Lucian Blaga 

BIOGRAFIE 


Unde şi când m-am ivit în lumină, nu ştiu, 
din umbră mă ispitesc singur să cred 

că lumea e o cântare. 

Străin zâmbind, vrâjit suind 

în mijlocul ei mă-mplinesc cu mirare. 
Câteodată spun vorbe cari nu mă cuprind, 
câteodată iubesc lucruri cari nu-mi răspund. 
De vânturi şi isprăvi visate îmi sunt ochii plini, 
de umblat umblu ca fiecare: 

când vinovat pe coperişele iadului, 

când fără de păcat pe muntele cu crini. 


Închis în cercul aceleiaşi vetre 
fac schimb de taine cu strămoşii, 
norodul spălat de ape subt pietre. 
Seara se-ntâmplă molcom s-ascult 
în mine cum se tot revarsă 
poveştile sângelui uitat de mult. 
Binecuvânt pâinea şi luna. 

Ziua trăiesc împrăştiat cu furtuna. 


Cu cuvinte stinse în gură 

am cântat şi mai cânt marea trecere, 
somnul lumii, îngerii de ceară. 

De pe-un umăr pe altul 

tăcând îmi trec steaua ca o povară. 


Lucian Blaga 

SOMN 


Noapte întreagă. Dănţuiesc stele în iarbă. 
Se retrag în pădure şi-n peşteri potecile, 
gornicul nu mai vorbeşte. 

Buhe sure s-aşeaza pe urne de brazi. 

În întunericul fără de martori 

se liniştesc păsări, sânge, ţară 

şi aventuri în care veşnic recazi. 
Dăinuie un suflet în adieri, 

fără azi, 

fără ieri. 

Cu zvonuri surde prin arbori 

se ridică veacuri fierbinţi. 

În somn sângele meu ca un val 

se trage din mine 

înapoi în părinți. 


Lucian Blaga 

PASĂREA SFÂNTĂ 
Întruchipată în aur de sculptorul C. Brâncuşi 


În vântul de nimeni stârnit 
hieratic Orionul te binecuvântă, 
lăcrimându-şi deasupra ta 
geometria înaltă şi sfântă. 


Ai trăit cândva în funduri de mare 

şi focul solar l-ai ocolit pe de-aproape. 
În păduri plutitoare-ai strigat 

prelung deasupra întâielor ape. 


Pasăre eşti? Sau un clopot prin lume purtat? 
Făptura ţi-am zice, potir fără toarte, 

cântec de aur rotind 

peste spaima noastră de enigme moarte, 


dăinuind în tenebre ca în poveşti 
cu fluier părelnic de vânt 

cânţi celor ce somnul şi-l beau 
din macii negri de sub pământ. 


Fosfor cojit de pe vechi oseminte 
ne pare lumina din ochii tăi verzi. 
Ascultând revelații fără cuvinte 
subt iarba cerului zborul ţi-l pierzi. 


Din văzduhul boltitelor amiezi 
ghiceşti în adâncuri misterele. 
Inalţă-te fără sfărşit, 


dar să nu ne descoperi niciodată ce vezi. 


Lucian Blaga 

PERSPECTIVĂ 


Noapte. Subt sfere, subt marile, 
monadele dorm. 

Lumi comprimate, 

lacrimi fără de sunet în spaţiu, 
monadele dorm. 


Mişcarea lor - lauda somnului. 

TĂGĂDUIRI 


Arbori cu crengi tămăduitor aplecate 
fac scoarță în jurul unui lăuntric suspin. 
Pe toate potecile zilei 

cu surâs tomnatic 

se răstignesc singuri 

Cristoşi înalți pe cruci de arin. 


Grele din înălțimi cad ciocârlii 

ca lacrimi sunătoare ale dumnezeirei peste ogor. 
Pe drumuri pornit 

iscodesc semnele 

întregului rotund depărtat: 

pretutindeni e o tristeţe. E o negare. E un sfârşit. 


Pe urmele mele coapte 

moartea îşi pune sărutul galben 

şi nici un cântec nu mă îndeamnă 

să fiu încă o dată. 

Fac un pas şi soptesc spre miazănoapte: 
Frate, trăieşte tu, dacă vrei. 

Mai fac un pas şi şoptesc spre miazăzi: 
Frate, trăieşte tu, dacă vrei. 

Din sângele meu nu mai e nimeni chemat 
să-şi ia începutul trăirilor, 

nu, nu mai e nimeni chemat. 


Pe căile vremii se duc şi vin 

cu pas adânc ca de scoarță 

albe fecioare şi negre fecioare: 
îndemnuri cereşti 

să fim încă o dată, 

să fim încă de-o mie de ori, 

să fim, să fim! 

Dar eu umblu lângă ape cântătoare 

şi cu faţa-ngropată în palme - mă apăr: 
eu nu! Amin. 

SAT NATAL 
lui lon Pillat 


După douăzeci de ani trec iarăşi pe-aceleaşi uliți 
unde-am fost prietenul mic al ţărânii din sat. 
Port acum în mine febra eternității, 

negru prundiş, eres vinovat. 


Nimeni nu mă cunoaşte. Vantul el singur, sau plopul 
de aur. Plop înălţat de-un fir nevăzut asemenea fusului. 
Nedumerit turnul se va uita doua ore în urma mea 
până m-oi pierde din nou subt dunga apusului. 


Totul cât de schimbat! Casele toate sunt mai mici 
decât le-a crescut amintirea. 

Lumina bate altfel în zid, apele altfel în țărm. 
Porţi se deschid să-şi arate uimirea. 


Dar de ce m-am întors? Lamura duhului nu s-a ales, 
ceasul meu fericit, ceasul cel mai fericit 
încă nu a bătut. Ceasul aşteaptă 


subt ceruri cari încă nu s-au clădit. 


Lucian Blaga 

LA CURŢILE DORULUI 


Prin vegherile noastre - site de in _ 
vremea se cerne, şi-o pulbere albă 
pe tâmple s-aşează. Aurorele încă 
se mai aprind, şi-aşteptăm 

o singură oră să ne-mpărtăşim 

din verde imperiu, din raiul sorin. 


Cu liturghii de lemn zăbovim lângă blide 
lungi zile pierduţi şi străini. 

Oaspeți suntem în tinda noii lumini 

la curțile dorului. Cu cerul vecin. 


Aşteptăm să vedem prin columne de aur 
evul de foc cu steaguri păşind, 

şi fiicele noastre ieşind 

să pună pe frunţile porţilor laur. 


Din când în când câte-o lacrim-apare 
şi fără durere se-ngroaşă pe geană. 
Hrănim cu ea 

nu ştiu ce firavă stea. 

1917 


Focul tăcu. E zi de odihnă. Privim din tranşee 
reţeaua, livada cu flori, şi zdrenţele-n sârmă. 

Simţi Paştile-n linişti. Încă o dată cei zece tovarăşi 
stăm într-o groapă, asemenea bărcii fără de cârmă. 


Scumpe făpturi, fluturi mulţi, năvălesc din apus 
cu-nalte sclipiri jucăuşe, curate. 

Trec pe deasupra în pâlcuri, culori salvate 

din alt continent, cufundat şi răpus. 


Mâine bătaia va-ncepe din nou. Fii inimă - lemn, 

când fiecare-n tăcere se-ntreabă: care pe munte 
cădea-va întâiul? - Când fiecare pe cealaltă frunte 
ar vrea să citească un semn. 

Eu singur le zic: Fiţi liniștiți! Odată cu zorile 
cădea-vor întâi nu oameni, ci florile! 

Dediţeii aceştia cu bluze albastre, 

papădii cu coifuri de aur ca ale noastre! 

ASFINŢIT MARIN 


Piere în jocul luminilor 
saltul de-amurg al delfinilor. 


Valul acoperă numele 
scrise-n nisipuri, şi urmele. 


Soarele, lacrima Domnului, 
cade în marile somnului. 


Ziua se curmă, şi veştile. 
Umbra măreşte poveştile. 


Steaua te-atinge cu genele. 
Mut tălmăceşti toate semnele. 


Ah, pentru cine sunt largile 
vremi? Pentru cine catargele? 


O, aventură, şi apele! 
Inimă, strânge pleoapele! 


Lucian Blaga 

MIRABILA SĂMÂNŢĂ 


Mă rogi cu-n surâs şi cu dulce cuvânt 
rost să fac de seminţe, de rarele, 

pentru Eutopia, mândra grădină, 

în preajma căreia fulgere rodnice joacă 
să-nalţe tăcutele seve-n lumină. 


Neaparat, mai mult decât prin oraşul rumorilor, 
c-o stăruință mai mare 

decât sub arcade cu flori, 

voi umbla primăvara întreagă prin târguri 
căutând vânzători de sămânță. 

Mi-ai dibuit aplecarea firească şi gustul ce-l am 
pentru tot ce devine în patrie, 

pentru tot ce sporeşte şi creşte-n izvornită. 
Mi-ai ghicit încântarea ce mă cuprinde în față 
puterilor, în ipostaze de boabe, 

în faţa măruntilor zei, cari aşteaptă să fie zvârliți 
prin brazde tăiate în zile de martie. 


Am văzut nu o dată sămânţa mirabilă 

ce-nchide în sine supreme puteri. 

Neînsemnate la chip, deşi după spiţă alese, îmi par 
seminţele ce mi le ceri. 

Culori luminate, doar ele destăinuie trepte şi har. 
În rânduri de saci cu gura deschisă - 

boabele să ţi le-nchipui: gălbii, 

sau roții, verzi, sinilii, aurii, 

când pure, când pestriţe. 


Asemenea proaspete, vii şi păstoase 

şi lucii culori se mai văd 

doar în stemele ţărilor, 

sau la ouă de păsări. Seminţele-n palme 

de le ridici, răcoroase, 

un sunet auzi precum ni l-ar da 

pe-un ţărmure-al Marii de Est mătăsoase nisipuri. 


Copil, îmi plăcea, despuiat de veşminte, 

să intru-n picioare în cada cu grâu, 
cufundat pân' la gură în boabe de aur. 

Pe umeri simţeam o povară de râu. 
Şi-acuma, în timpuri târzii, când mai vad 
Câteodată grămezi de seminţe pe arii, 
anevoie pun capăt fierbintei dorinți 

de-a le atinge cu faţa. 


De-alintarea aceasta mă ţine departe doar teama 
de-a nu trezi zeii, solarii, 
visătorii de visuri tenace, cuminţi. 


Laudă seminţelor, celor de faţă şi-n veci tuturor! 
Un gând de puternică vară, un cer de înalta lumină, 
se-ascunde în fieştecare din ele, când dorm. 

Palpită în visul seminţelor 

un foşnet de câmp şi amiezi de grădină, 

un veac pădureţ 

popoare de frunze 

şi-un murmur de neam cântăret. 

CÂNTECUL VÂRSTELOR 


Dragostele mele bune 

cum le-a măcinat pământul! 
Cum pieriră pe sub iarbă 
frumuseţea şi cuvântul! 
Dragostele mele rele, 

câte au căzut şi ele! 
Dragostele bune, rele, 

ce-a rămas sub glii din ele? 
Țărâna numai şi inele. 


Lucian Blaga 

ÎNCĂ ODATĂ ! 


Nu mi-e destul. Şi după orişice 
aş spune: înc-o dată! 

Orice se-ntâmplă-i ca şi cum 
s-ar întâmpla c-o fată. 


Ah, nici un rod nu mi-e destul, 
îl vreau şi-n alte chipuri. 

Se poartă râul către mări, 

dar piere în nisipuri. 


Nu-i apă să astâmpere de-ajuns, 
nu mi-e destul vieaţa, cartea. 
Iubire-aş vrea, pierzare, jar, 
cum voi simţi odată moartea. 


Nici din lumină n-am destul, 
căci ea-i doar o legendă, iată. 
Nimic sub zare nu-i destul, 
vreau totul înc-o dată! 

CÂNTECUL SOMNULUI 


Plăcut e somnul lângă o apă ce curge, 

lângă apa care vede totul, dar amintiri nu are. 
Plăcut e somnul în care 

uiţi de tine ca de-un cuvânt. 

Somnul e umbra pe care 

viitorul nostru mormânt 

peste noi o aruncă, în spaţiul mut. 

Plăcut e somnul, plăcut. 


Lucian Blaga 


45 


POEZIA 


Un fulger nu trăieşte 

singur, în lumina sa, 

decât o clipă, cât îi ţine 
drumul din nor până-n copacul 
dorit, cu care se uneşte. 

Şi poezia este - aşa. 

Singură-n lumina sa 

ea ţine pe cât ţine: 

din nour până la copac, 

de la mine pân' la tine. 

PĂRINŢII 


Coboară-n lut părinţii, rând pe rând, 
în timp ce-n noi mai cresc grădinile. 
Ei vor să fie rădăcinile, 

prin cari ne prelungim pe sub pământ. 


Se-ntind domol părintii pe subt pietre, 
în timp ce în lumini mai adăstăm, 

în timp ce fericiri ne-mprumutăm 

şi suferinți şi apă vie pe la vetre. 

SUFLETE, PRUND DE PĂCATE 


Suflete, prund de păcate, 
eşti nimic şi eşti de toate. 
Roata stelelor e-n tine 

şi o lume de jivine. 

Eşti nimic şi eşti de toate: 
aer, pasări călătoare, 

fum şi vatră, vremi trecute 

şi pământuri viitoare. 
Drumul tău nu e-n afară, 
căile-s în tine însuți. 

Iară cerul tău se naşte 

ca o lacrimă din plânsu-ţi. 

SCOICA 


C-un zâmbet îndrăzneţ privesc în mine 
ŞI inima 

mi-o prind în mână. Tremurând 

îmi strâng comoara la ureche şi ascult. 


Îmi pare 

că ţin în mâni o scoică, 

în care 

prelung şi neînțeles 

răsună zvonul unei mari necunoscute. 


O voi ajunge, voi ajunge 
vreodat' pe malul 

acelei mări, pe care azi 
o simt, 

dar nu o văd ? 

EVA 


Când şarpele întinse Evei mărul, îi vorbi 
c-un glas ce răsuna 

de printre frunze ca un clopoțel de-argint. 
Dar s-a-ntâmplat că-i mai şopti apoi 

ŞI ceva în ureche 

încet, nespus de-ncet, 

ceva ce nu se spune în scripturi. 

Nici Dumnezeu n-a auzit, ce i-a şoptit anume, 
cu toate că a ascultat şi el. 

Şi Eva n-a voit s-o spună nici lui 

Adam. 


De-atunci femeia-ascunde sub pleoape-o taină 
şi-şi mişcă geana parc-ar zice 

că ea ştie ceva, 

ce noi nu ştim, 

ce nimenea nu ştie, 

nici Dumnezeu chiar. 

PLUGURI 


Prietene crescut la oraş 

fără milă, ca florile în fereastră, 
prietene care niciodată încă n-ai văzut 
câmp şi soare jucând supt peri înfloriţi, 
vreau să te iau de mână, 

vino, să-ţi arăt brazdarele veacului. 


Pe dealuri, unde te întorci, 

cu ciocuri înfipte-n ogor sănătos 
sunt pluguri, nenumărate pluguri: 
mari păsări negre 

ce-au coborât din cer pe pământ. 
Ca să nu le sperii - 

trebuie să te apropii de ele cântând. 


Vino - încet. 


Lucian Blaga. 

NOI CÂNTĂREŢII LEPROŞI 


Mistuiţi de răni lăuntrice ne trecem prin veac. 
Din când în când ne mai ridicăm ochii 

spre zăvoaiele raiului, 

apoi ne-aplecăm capetele în şi mai mare tristeţe. 
Pentru noi cerul e zăvorât şi zăvorâte sunt cetăţile. 
În zadar căprioarele beau apă din mânile noastre, 
În zadar cânii ni se închină, 

suntem fără scăpare singuri în amiaza nopții. 
Prieteni, care staţi lângă mine, 

încălziţi-vă lutul cu vin, 

desfaceţi-vă privirile peste lucruri. 

Noi suntem numai purtători de cântec 

pe la porți închise, 

dar fiicele noastre vor naşte pe Dumnezeu 

aici unde astăzi singuratatea ne omoară. 

AMINTIRE 


Unde eşti astăzi, nu ştiu. 

Vulturi treceau prin Dumnezeu deasupra noastră. 
Alunec în amintire, e-aşa de mult de-atunci. 
Pe culmile vechi unde soarele iese din pământ 
privirile tale erau albastre şi-nalte de tot. 

Zvon legendar se ridică din brazi. 

Ochiu atât înţelegător era iezerul sfânt. 

În mine se mai vorbeşte şi astăzi despre tine. 
Din gene, ape moarte mi se preling. 

Ar trebui să taiu iarba, 

ar trebui să taiu iarba pe unde ai trecut. 

Cu coasa tăgăduirii pe umăr 

în cea din urmă tristeţe mă-ncing. 


Lucian Blaga 

LUCRĂTORUL 


Te iroseşti în încordări de arc 

lângă roţile mari de oţel. 

Striveşti între degete sânii materiei. 

Iţi sunt de păcură mânile şi afumate în zorile. 
Lucrătorule, cu şorțţul de piele albastră, 
pentru tine maşinile cântă 

mai frumos decât privighetorile. 


Lucrătorule, cu şorțul de piele albastră, 

tu ştii că frumoase sunt 

numai lucrurile ieşite din puteri omeneşti. 

Tu ştii că nici o stea 

n-a fost făcută de mâna ta, 

şi-ţi zici: orce-ar spune prea mulţii gureşii poeți, 
nici o stea nu-i frumoasă. 


Din fântâni sfredelite-n osia planetei 
itt scoţi găleţile de foc. 

Nu te cunosc, nu mă cunoşti, 

dar o lumină alunecă 

de pe faţa ta pe faţa mea, 

şi-o strig în sfintele vânturi. 


Lucian Blaga 

BUNAVESTIRE 


În noaptea asta lungă, fără sfârşit, 

o femeie umbla supt cerul apropiat. 

Ea înţelege mai puţin decât oricine 
minunea ce s-a întâmplat. 

Aude sori cântăreţi, întrabă, 

întrabă şi nu înţelege. 

În trupul ei stă închis ca într-o temniţă bună 
un prunc. 

De nouă ori se-nvârte discul lunei 

în jurul pruncului. 

El rămâne nemişcat şi creşte mirându-se. 


o....................ccccccccececocococococococococococecese 


În noua noapte fără sfârşit 

ciobanii păzesc naşterea unor semne cereşti. 
Mă duc între ei să vestesc: 

Tăiaţi-vă mieii pe cruce 

În amintirea jertfei ce se va face. 
Ridicaţi-vă de lângă foc 

În cojoace cu flăcări de lână. 


Luaţi făclia ce-am aprins-o 

în steaua coborâtă 

deasupra ieslelor roase de boi 

şi daţi-o mai departe 

din mână în mână. 

În curând fiul omului va căuta un loc 
unde să-şi culce capul, 
răzimându-şi-l ca şi voi 

de pietre ori de câni adormiţi. 

În curând rănile purtate prin văile noastre 
s-or vindeca 

închizându-se ca florile la întuneric. 
În curând picioare albe 

vor umbla peste ape. 

ECHINOCŢIU 


Semne verzi subt şovăiri solare 

ieşi soră să vezi pe ogor. 

Popi negri vestind sub pământuri soarele 
cu fluiere greerii umblă 

până-n pragul sicrielor 

şi-acolo mor. 

Pe-aici, afară din oraş, şi ieri am fost 

să iscodim învierile în faţa porților. 
Îndrăzneşte soră, oh soră să nu suspini. 
Într-o singură zi mugurii şi iarba au crescut 
repede ca unghiile şi părul morţilor. 
Făpturi, care-aţi fost, unde vă ţineţi ? 

Nu le calcă soră luminile - dediţeii vineţi. 


Lucian Blaga 

BIBLICĂ 
lui Ion Breazu 


Amiaza e dreaptă. Liniştea se rotunjeşte albastră. 
Zboruri spre ceruri cresc. 

Glasuri se irosesc. Fiinţe se opresc. 

Viţelul în trupul vacii îngenunchează 

ca-ntr-o biserică. 


Maică Precistă, tu umbli şi astăzi râzând 

pe cărări de jocuri de apă pentru broaşte țestoase. 
Între ierburi înalte şi goale 

copilul ţi-l dezbraci 

şi-l înveţi să stea în picioare 

Când e prea rău 

îl adormi cu zeamă de melci. 


Pentru tine lumea e o pecete 
pusă pe-o taină mai mare: 

de aceea mintea nu ţi-o munceşti 
cu nimic. 


În caza lângă blidarul cu smalţuri rare 
în fiecare zi păzeşti cu răbdare 
somnul marelui prunc. 

A mustrare clipind 

te superi doar 

cand îngerii trântesc prea tare uşile 
venind sau ieşind. 


Lucian Blaga 

ÎNCHEIERE 


Frate, o boala învinsă ţi se pare orice carte. 
Dar cel ce ţi-a vorbit e în pământ. 

E în apa. E în vânt. 

Sau mai departe. 


Cu foaia aceasta închid porțile şi trag cheile. 
Sunt undeva jos sau undeva sus. 

Tu stinge-ţi lumânarea şi-ntreabă-te: 

taina trăită unde s-a dus ? 


Ţi-a mai ramas în urechi vreun cuvânt ? 
De la basmul sângelui spus 

întoarce-ţi sufletul către perete 

şi lacrima către apus. 

ÎN PREAJMA STRĂMOŞILOR 


Pe lespezi dacă te apleci 

auzi scarabei sărutând părinteştile luturi, 
crengile noastre căzute-n adânc, în ţinuturi 
amare şi reci. 


Pe lespezi urechea de-o pui, audu-se viermii, 
cu freamăt porniţi pe căile vremii 
cu carnea noastră să se cuminece 


pe rând în nouă duminece. 


Lucian Blaga 

CÂNELE DIN POMPEI 


Văzui în Pompei acel câne roman. 
Aşa ni-l voiră zeițele sorții - 

mulaj conservat în materia morţii, 

să nu-l putrezească nici ploaie, nici an. 


leşise să scape din norul din uşă, 

de noaptea căzută din munte cu foc. 
Dar cânele, scurt răsucindu-se-n loc, 

se stinse rânjind şi muşcând din cenuşă. 


Te văd Dumnezeule - plumb, scrum şi nor - 
odată venind peste mine prin ușă, 
din muntele cerului, cotropitor. 


Scăpa-voi doar până în poartă. Apoi 
muşca-voi, în Tine, a lumii cenuşă. 
Tiparul în TINE păstra-mi-l-vol. 

CÂNTECUL SPICELOR 


Spicele-n lanuri - de dor se-nfioară, de moarte 
când secera lunii pe boltă apare. 

Că fetele cată, cu părul de aur, 

la zeul din zare. 


O vorba-şi trec spicele - feţe-n văpaie: 

secera lunii e numai lumină - 

cum ar putea să ne taie 

pe la genunchi, să ne culce pe spate, în arderea vântului ? 


Aceasta-i tristeţea cea mare - a spicelor 
că nu sunt tăiate de lună, 
că numai de fierul pământului 


li s-a menit să apună. 

ÎN LUMEA LUI HERACLIT 


Produs al aerului soarele ar fi 

al vremuirii, joc al unor pământeşti stihii, 

aşa credea-nţeleptul din Efes. 

S-ar plămădi solarul trup din nou, în fiecare zi, 

din aburii fosforescenţi care din mare ies. 

Ştiu că iubita mea-i aşa, pe care o slăvesc. 

Mereu e alta, alta e, tot alta, 

ca soarele antic, un rod al fiecărei dimineți. 
S-alcătuieşte din lumini pe care nu le-nveţi, 

se înfiripă din splendori pe care tăcând le preamăresc. 


Făptură fără ieri, întruchipată iar şi iar, 
în ciclurile arzătoarei, reluatei tinereți 
îmi este dat, până la capătul acestei vieţi, 
în fiecare zi din nou s-o cuceresc. 

ULISE 


De pe liman pe golfuri 
privirea ţi-o roteşte. 

E linişte ca-n ziua 

când mă-ntorsei hoţeşte 
şi ţi-am golit de oaspeţi 
viaţa, pragul, tinda. 

Ia seama Penelope 

ce netedă-i oglinda. 


Se-ntinde marea clară 
pe-un prund de oseminte. 
Nu-i nimenea cu proră 

s-o şteargă, s-o frământe. 
Doar şerpii taie apa 
spre-un țărm ghicit în zare, 
trecând peste adâncuri 

ca semne de-ntrebare. 


Catargul putrezeşte 

la margine de timp 

acolo între Hades 

şi-acele culmi în nimb. 

Nu m-amăgeşte ceasul 

să număr nestemate, 

nici nu mă cheamă-n urmă 
furtuni ŞI vrăji uitate. 


Vezi, orice amintire-i 
doar urma unor răni 

prin ţări, prin ani primite, 
pe la răscruci şi vămi. 
Nu aştepta păţanii 

să izvodesc, alese. 
Deşartă născocire 

e vorba ce se ţese. 


Dar pe liman ce bine-i 

să stăm în necuvânt - 

şi, fără de-amintire 

şi ca de subt pământ, 
s-auzi, în ce tăcere 

cu zumzete de roi, 
frumuseţea şi cu moartea 
lucrează peste noi. 


Lucian Blaga 


BUCURESTI 1919 


Liliecii ţâşneau în slavă, 
când ne părăseam lăcaşul. 
Paltinii, crescuţi în noapte 
din asfalturi ca din lavă, 
îşi împrăştiau sămânţa 
zburătoare-n tot oraşul. 

Nimeni nu dormea în noaptea 
cea de veghe. Nici penaţii 
viitoarei generaţii. 

Ne plimbam pe bulevarde 
prin troiene de seminţe - 

şi simţeam cum talpa arde. 


Doar târziu Segetătorul 
încearcă-ntr-o doar' s-apună 
când scâncea în poartă cheia. 
Vântul ne-azvârlea în păr şi-n 
faţă pulbere de lună, 

caldă încă vremea-aceea. 


Ținând soarele în mână, 
un oltean - pe jumătate 
om aievea, -n rest fântână 
cu o cumpănă în spate - 


dimineaţa da năvală 
cu un chiot în cetate. 


Lucian Blaga 


ULCIORUL 


Pe masa îmi stă, durat din argilă, 
ulciorul. În rostul ceramic aşez uneori, 
cu rouă pe ele, iubitele flori. 

Prefer trandafiriul de purpură. 

Tainic, urmând un sacru canon, 
dimineaţa, de o rază cerească 

atins, trandafiriul îşi las-o petală pe masă, 
dorind în lumină să stea fără mască. 


Se face că torn, alte dăţi, în ulcior 


tomnaticul soare prin teascuri trecut, 
curgător aur crud, 

vin de piatră, soi cald de Aiud. 


Mai apoi câteodată păstrez în ulcior 
şi-un lucru mai scump şi mai rar: 
grămada de boabe de chihlimbar, 
lacrimi pe care o pădure le-a plâns, 
când ultimul alb unicorn s-a stins. 


Lucian Blaga 


OEDIP ÎN FAŢA SFINXULUI 


Ascult. Adâncul tău ce-amar şi ce pustiu, 
cât de fierbinte, dulce trebuie să fie. 

În preajma ta, în larg, se stinge tot ce-i viu, 
doar pajiştea cu oseminte învie. 


Aştept aici cu-nspăimântată bucurie, 
tăcerea lungă să se rupa între noi, 
cumplit, amarnic sfâşiată ca o iie 
într-un iatac, pe întuneric între doi. 


Şi văd mirat cum ghiarele din când în când 

îţi ies şi se retrag în pungi de catifea, 

ca la pisici, în gând şi-n prag la pândă stând. 
Vorbeşti ? - Te doare şi pe tine întrebarea ? 
C-un freamăt te mai stinghereşte-o clipă marea, 


dar aripa ţi-o potriveşti spre-a mă curma. 


Lucian Blaga 

POD PESTE MUREŞ 


La vad, un pod de lemn, cu coperişul de şindrilă, 

lung cât o uliţă de sat, 

se-ntinde peste MUREŞ. Mal vrea la mal în veci să lege. 
Astfel ţara moştenitu-l-a din leat. 


Îşi au măreţele-npliniri şi lucruri cântăreții lor, 

dar podului îi cântă numai apa, ce subt el se-ndeasă, 
despre toţi şi toate-i cântă, câte au trecut 

pe el ca printr-o casă, lungă dreaptă casă, 


ca printr-o casă la al cărei prag 

sfârşeşte drumul, ca să iasă 

la celalalt capăt iarăşi drum, drum vechi - în lume 
precum pravila îl vrea - lăsat în voie să pornească. 


Oşti trecură-n veac pe-aci, şi Radu cel Frumos, 
roţi ferecate, robi domneşti, comori şi lacrimi, 
moţi cu ciubăre, turme, vânturi, 

răpuşi şi-nvingători, stindarde, patimi. 


Pe toţi şi toate-n nopti, când vâlvele se bat, 

îi poţi vedea-n lumini de-o clipă încă, 

aşa cum ceasul, de pe un țărm mutându-i, 

i-a mântuit spre celălalt peste vâltoarea-adâncă. 


Dar ce linişte-i acum la vad ! Ce trează-amiaza ! 
Prin istorie adie doar miros de otavă. 
Subt pod un şarpe se soreşte, lung şi nemișcat, 


ca-ntr-o emblemă rară, de străveche slavă. 


Lucian Blaga 

GIORDANO BRUNO CÂNTĂ BALADA PERMANENȚEI 


E acelaşi, nu-s aceleaşi. 
E acelaşi unic soare 
răsărit din munte, gând. 
Să se întrupeze-n vale 
alte umbre sunt la rând. 


E acelaşi, nu-s aceleaşi. 
E acelaşi unic soare 
albul inului sorbind. 

Să întindă pânza-n iarbă 
fete, alte sunt la rând. 


E acelaşi, nu-s aceiaşi. 

E acelaşi unic soare 

tâlc suav învederând. 

Ca să coloreze ceasul 
fluturi - alţii sunt la rând. 


E acelaşi, nu-s aceleaşi. 
E acelaşi unic soare 
ce-nfierbântă roua, vânt. 
Sa îndure moartea-n vară 
alte spice sunt la rând. 


E acelaşi, nu-s aceleaşi. 

E acelaşi unic soare 
inima prin lumi bătând. 
Să îngâne-n vreme rugul 
alte-amurguri sunt la râîd. 


Lucian Blaga 

CIMITIRUL ROMAN 


Huliţi au fost romanii 

de unii învăţaţi din vremi mai nouă 

că metafizica n-ar fi creat 

ca alte glorioase seminţii, 

doar apeducte, colisee,foruri, drumuri, 

eterna urbe, castre şi troiane de hotar. 

Huliţi au fost romanii 

că numai case-ar fi clădit cu atrii 

primind de sus lumina 

ş-avertisment ţinând pe praguri : cave canem. 


De i-ar fi dat s-ajungi odat'la Roma 

şi-adânc în ţară, prietene, pe Via Appia te-ai pierde, 
ai inţelege-atuncia, ce nedreaptă-i cumpăna 

cu care oamenii, popoarele, virtutea unul altuia 

şi inima şi-o cântăresc. Căci ai vedea un Drum, 
care se duce, se tot duce în peisaj, 

piatră cu piatră, potrivind, 

un drum flancat, de-a stânga şi de-a dreapta, 

cu sarcofage, urne, mauzolee, 

păstrând cenuşa, oseminte-adăpostind. 


Aşa vedeau romanii Drumul, orice limite-nfruntând 
în mare-mpărăţie a vieţii-naintând prin moarte 
sădită-n şiruri 

de două părți. Cei de la umbra chiparoşilor 

în sarcofage dorm, ascultă sunetul 

de securi şi de lănci, marșul cohortelor, 

roţile de care, nechezul cailor. Acestea toate, 

la râşdul lor, acuma nu mai sunt, 

dar morţii cei mai vechi, aceia mai ascultă 

la drumul care suna pe pământ. 


Aşa închipuiau romanii cimitirul: 

un drum flancat de două rânduri de tăceri. 

Aceasta-i metafizica romană: un Drum. 

Un drum ce-naintează printre morţi, nu printre vii. 
Lucian Blaga 

